Også CPT stiller spørsmål ved avgjørelsen.

– De kommer til dommeren med et papir som har et offentlig stempel og som sier at mine rettigheter er eldre enn din. Ofte er datoen satt tilbake i tid, sier Delazeri.

INCRA bekrefter at etaten kjenner til tilfeller der dokumenter forfalskes for å hevde eiendomsrett. Etaten skriver i en e-post at den ikke lenger har ansvar for å fordele land i Boa Sorte, som følge av at Bolsonaro oppløste et jordfordelingsprogram i januar i år.

Flere av familiene VG møter forteller om episoder der landeiernes menn har kommet sammen med politiet for å kaste dem ut. De kommer når som helst, om dagen eller natten, sier de.

– Det er sånn det fungerer; det er de store som blir hørt, alt som skjer er i deres interesse. Landeierne dukker aldri opp selv, de betaler folk for å gjøre jobben for seg. De er veldig mektige, sier søster Delazeri.